खेतों की मिट्टी को सेहतमंद बनाने की कोशिश में जुटी झारखंड सरकार  
मिट्टी को नव जीवन देंगी झारखंड की डॉक्टर दीदियां
3000 महिलाओं को प्रशिक्षण दिया जाएगा
प्रदेश के सौ किसान जाएंगे इजरायल
मुख्यमंत्री ने कहा कि जिस प्रकार राज्य की महिलाओं ने रानी मिस्त्री बनकर पूरे देश का मान बढ़ाया और झारखंड को खुले में शौच से मुक्त किया. उसी तरह डॉक्टर दीदियां भी किसानों की मिट्टी को सेहतमंद बनाकर किसानों की आर्थिक समृद्धि और अधिक उत्पादन की वाहक बनेंगी. सरकार की मंशा भी यही है कि किसान समृद्धशाली बनें, उनकी आय दोगुनी हो. राज्य सरकार कृषि वैज्ञानिक एमएस स्वामीनाथन के कथन अनुसार कृषि के क्षेत्र में कार्य कर रही है. पांच समस्याओं - मिट्टी, पानी, कर्ज या बीमा, फलोपरांत और तकनीक का जिक्र उन्होंने किया था. उन समस्याओं को दूर करने की दिशा में हम आगे बढ़ रहें हैं. ताकि किसानों की आमदनी बढ़ा कर कृषि को लाभदायक बनाया जा सके.
दास ने कहा कि 2014 से पूर्व राज्य की कृषि विकास दर 4 प्रतिशत थी. लेकिन विगत साढ़े चार वर्ष में यह बढ़कर प्लस 14 प्रतिशत हो गई. आज बिहार की कृषि विकास दर 6.62 प्रतिशत, उड़ीसा की 10.7 प्रतिशत, बंगाल की 5.5 प्रतिशत और आंध्रप्रदेश की 11.39  प्रतिशत है और हमारी 14.5 प्रतिशत. इस दर को और बढ़ाने में मिट्टी की डॉक्टर की भूमिका मायने रखेगी. आने वाले दिनों में राज्य के 100 किसानों को फिर इजरायल भेजा जाएगा. इनमें 50 पुरुष किसान, 25 सखी मंडल की बहनें और 25 महिला किसान शामिल होंगी.
मुख्यमंत्री के प्रधान सचिव डॉ सुनील कुमार वर्णवाल ने कहा कि यह कार्यक्रम उन महिला उद्यमियों को समर्पित है, जिन्होंने मिट्टी के डॉक्टर के रूप में खुद को स्थापित करने का प्रयास किया. सचिव कृषि व पशुपालन पूजा सिंघल ने कहा कि डॉक्टर दीदियों के लिए प्रशिक्षण का कार्यक्रम रखा गया है जो 8 दिनों तक आयोजित होगा. प्रथम चरण में 3000 महिलाओं को प्रशिक्षण मिलेगा. गांव के स्तर पर मिट्टी की जांच होगी. सभी पंचायत में यह व्यवस्था करने की योजना है.